Der er lagt op til et brag af en kamp på søndag, når AaB møder Viborg i 8. spillerunde i 3F Superligaen. Det nordjyske fodboldhold har indtil videre tilkæmpet sig 12 point efter syv kampe, mens Viborg FF med to vundne kampe har fået skrabet otte point sammen. Selvom AaB skal forsøge at hente yderligere point ude på Energi Viborg Arena, så skræmmer udebanen ikke nordjyderne. Ifølge AaB’s norske sportschef Inge André Olsen, så er det nemlig næsten som om, man spiller på hjemmebane, når man har fansene med. - Det er fantastisk at opleve, hvordan vores mange trofaste fans overtager stadion, når vi spiller på udebane. Jeg glæder mig allerede til at se, hvor mange fans der dukker op i Viborg på søndag, siger han. Opbakningen værdsættes Inge André Olsen er imponeret over, hvor stor opbakning hans spillere får på udebane. I de seneste to udebanekampe mod henholdsvis Vejle og Randers var op mod 1000 nordjyske fans med på lægterne. Og den store opbakning er noget, der betyder meget for spillerne, fortæller den norske sportschef. - Det giver ekstra energi til drengene, når de ser fyldte tribuner med AaB-fans. Fansene kan både ses og høres. Det er så fedt at være med til. De er helt klart vores 12. mand, siger Inge Andre Olsen. Se interviewet med Inge André Olsen: Han mener, de mange fans har stor betydning for holdets foreløbige præstationer med tre sejre, tre uafgjorte opgør og et nederlag - og femtepladsen i Superligaen. - Jeg er tilfreds med truppen. Der bliver arbejdet stenhårdt til træning hver dag, og jeg kan se, vi udvikler os, siger sportschefen og fortsætter: - Det vigtigste for os lige nu er at vinde næste kamp mod Viborg. Det bedste indkøb i længere tid Det er ikke kun tilråb og rød-hvide farver på tribunen, der har haft betydning for resultaterne. AaB’s nyindkøbte Louka Prip, som AaB hentede til sæsonstarten fra Horsens, har ligeledes haft stor indflydelse på de gode præstationer. Louka Prip bliver af mange fodboldeksperter kaldt for det bedste indkøb i AaB i længere tid. Hovedpersonen selv er da også tilfreds med at trille bold i det nordjyske. - Det har været nemt at komme ind i truppen. Jeg bygger hele tiden på mit eget spil, men jeg vil dog gerne lave flere assists og score flere mål, men det kommer forhåbentlig inden længe, siger Louka Prip. Den teknisk stærke offensivspiller ser frem mod kampen på søndag. En kamp, han forventer, bliver svær. Hør, hvad Louka Prip har at sige om eksperternes vurdering af ham, og hvad han tænker om søndagens opgør: Kampen mellem Viborg og AaB kan ses direkte på Eurosport 2. Der fløjtes til kampstart 14.00.

Referat:
AaB's sportschef forventer, at mange nordjyske fans vil råbe AaB til sejren på Energi Viborg Arena på søndag.